|  |  |
| --- | --- |
| Venstres StortingsgruppeStortinget0026 OSLO  |   |
| Deres ref | Vår ref | Dato |
| Pål Farstad | 13/1587 | 06.12.2013 |
|  |

Spørsmål fra Venstres stortingsgruppe vedr ostetoll

Jeg viser til brev fra Venstres stortingsgruppe datert 28. november 2013 der det stilles spørsmål rundt regjeringens arbeid med tollregimet for ost og kjøtt.

Som EØS-/EU-ministeren sa til Stortingets Europautvalg og skrev i sitt brev til Venstres stortingsgruppe 27. november, har Regjeringen i EØS-rådet varslet at den har som mål å endre tollregimet for ost og kjøtt, men at det vil kreves en grundig gjennomgang og dialog med berørte parter før et forslag fremmes for Stortinget. Spørsmål reist i Venstres brev vil også være del av denne gjennomgangen. Regjeringen imøteser en nær dialog med Venstre i denne prosessen.

**Spørsmål 1. Er endringen fra kronetoll til prosenttoll på ost og kjøtt på noen måte i strid med eksisterende avtaleverk innenfor WTO og EØS?**

De nåværende regjeringspartiene var i mot innføring av prosenttoll på ost og kjøtt. Det er derfor politiske hensyn som ligger bak ønsket om endring av gjeldende importregime. Regjeringen vil legge til rette for økt handel over landegrensene og ivareta forbrukerhensyn.

Omleggingen til prosenttoll ble møtt med sterke reaksjoner av EU og en rekke av EUs medlemsland. EU viste til EØS-avtalens artikkel 19 om gradvis liberalisering av handelen med basis landbruksvarer. Videre viste EU til bestemmelsen i den siste artikkel 19-avtalen, som trådte i kraft 1. januar 2012, hvor det er enighet om at partene skal sikre at de fordelene de gir hverandre ikke settes i fare av andre restriktive tiltak på import.

Regjeringen har i EØS-rådsmøtet 19. november gjort det klart at Norge fortsatt vil følge de forpliktelser som ligger i EØS-avtalens artikkel 19 og avtalene utgått av denne.

**Spørsmål 2. Hvor ofte har regjeringen eller den regjeringen bemyndiger de siste årene gjort endringer fra kronetoll til prosenttoll (eller omvendt). Hvilke produkter eller produktlinjer gjelder i så fall dette, og hvilke av disse sakene har blitt forelagt Stortinget før endringen har blitt iverksatt?**

Bortsett fra omleggingen for ost, storfe- og lammekjøtt fra 1. januar 2013, ble tollsatsen for flytende melkeprodukter endret fra kronetoll til prosenttoll med virkning fra 1. januar 2011.  Stortinget ble forelagt disse endringene i *Prop 1 LS (2010-2011) Skatter og avgifter 2011* og i *Prop 133 S (2009-2010) Jordbruksoppgjøret 2010.* Det ble videre gjennomført overgang til prosenttoll for 2 mindre varelinjer fra 1. januar 2007.

Det er ikke foretatt endringer hvor tollsatsen er endret fra prosenttoll til kronetoll.

**Spørsmål 3. Har EU-landene noen ganger de siste årene gjort endringer fra beløpstoll til prosenttoll (eller omvendt) innenfor landbruksområdet? Hvilke produkter eller produktlinjer gjelder i så fall dette?**

EU-landene har ikke reservert muligheten til å endre mellom prosenttoll og kronetoll i sin bindingsliste i WTO, og kan dermed ikke foreta tilsvarende endringer som Norge har gjort fra kronetoll til prosenttoll. EU har derimot et tollregime hvor de for viktige varer benytter en kombinert tollsats, bestående av en prosenttoll og et fastelement (€/kg). EU har også delvis et tollregime med innhold av variable importavgifter som fanger opp prisutviklingen i landene de handler med.

EU har i tillegg benyttet seg av muligheten i WTOs regelverk til å forhandle om økning i bundne tollsatser for tre tollinjer for kylling og kalkun p.g.a. stor importøkning fra bl.a. Brasil. For å kunne øke tollsatsene i samsvar med WTO-regelverket opprettet EU tollkvoter for å ivareta eksisterende import.

**Spørsmål 4. Hvilke konsekvenser vil det få på kort og på lang sikt for norsk landbruk dersom regjeringen ensidig velger å gå tilbake til kronetoll på ost og kjøtt?**

Regjeringen Stoltenberg II antok at overgangen fra kronetoll til prosenttoll har liten betydning på kort sikt, men at endringen kunne skape rom for økte produsentpriser og markedsinntekter i jordbruket over tid, jf. omtale i Prop. 1 LS (2012-2013) Skatter, avgifter og toll. Det er derfor i utgangspunktet grunn til å anta at en omlegging vil ha liten betydning på kort sikt, men at det kan få betydning for mulig pris- og volumutvikling på lengre sikt. Virkningen for jordbruket, næringsmiddelindustrien og forbrukerne av å legge om prosenttollen, kan imidlertid ikke vurderes uavhengig av andre reformer som Regjeringen vil gjennomføre for å styrke norsk jordbruks konkurranseevne til beste for hele verdikjeden fra bonde til forbruker. Konsekvenser for jordbruket og resten av verdikjeden vil være et viktig punkt i Regjeringens videre gjennomgang.

Rent faktuelt vil en reversering av endringene innebære at man går tilbake til de kronetollsatsene som forelå frem til 1. januar 2013:

* Faste eller halvfaste oster: fra 277% til kr 27,15/kg
* Biffer og fileter av storfekjøtt: fra 344% til kr 119,01/kg
* Hele/halve skrotter av sau og lam: Fra 429% til kr 32,49/kg

Ved en reversering til kronetoll vil prisforskjellen til importvare generelt ikke kunne overstige kronetollsatsen.

**Spørsmål 5. Hvilke konsekvenser vil det få på kort og lang sikt for norsk mat- og næringsmiddelindustri dersom regjeringen ensidig velger å gå tilbake til kronetoll på ost og kjøtt?**

Effekten av en tollsats vil avhenge av internasjonal prisutvikling og valutakurser. De bundne kronetollsatsene kan ikke inflasjonsjusteres. Realverdien av en fast kronetoll vil avta over tid med inflasjon. Omlegging av prosenttollen vil begrense rommet for økte priser og kan bidra til økt importkonkurranse.

Dette er blant forholdene regjeringen vil utrede i det videre arbeidet.

**Spørsmål 6. Bondelaget hevder at en endring fra prosenttoll til kronetoll på ost og kjøtt vil være et brudd på den inngåtte jordbruksavtalen. Hva er statsråden og regjeringens vurdering av den påstanden?**

Regjeringen vil ikke bryte gjeldende jordbruksavtale. Tollspørsmål er ikke en del av jordbruksavtalen, men overgangen til prosenttoll fra 1. januar 2013 berører viktige elementer i jordbruksavtalen i 2013. Markedsprisutviklingen vil sammen med andre forhold som påvirker produksjon og konkurranseevne, bli vurdert fram mot jordbruksoppgjøret 2014.

**Spørsmål 7. Det hevdes videre fra Bondelaget at en reversering av ostetollen vil medføre et gjennomsnittlig inntektstap for melkebønder på over 50 000 kroner årlig. Er dette et anslag statsråden og departementet er enig i?**

Bondelagets anslag synes å være basert på at hele målprisøkningen på melk (23 øre) og prisøkningen som er gjennomført på storfekjøtt hadde grunnlag i overgangen til prosenttoll. På kort sikt er det en overvurdering av effekten. En prisøkning på 23 øre for melk til oster som fikk prosenttoll utgjør ca 15 000 kroner for et bruk med gjennomsnittskvote. Det er usikkert hvor stor prisøkningen kunne blitt dersom kronetollen hadde blitt videreført. For biffer og fileter har tollvernet også betydning for prisingen av de resterende deler av et slakt. Avhengig av pris- og volumutvikling vil effekten avhenge av om verdensmarkedsprisene stiger mer eller mindre enn norske priser.

**Spørsmål 8. Hvilke konsekvenser vil det få for norsk landbruk og norsk næringsmiddelindustri dersom Norge i stedet for å endre prosent-/kronetoll på ost heller skjermer inntil 14 nye faste eller halvfaste oster i tillegg til de 14 som allerede er skjermet fra ordningen, herunder flere fra våre naboland Sverige og Danmark?**

14 oster er i dag spesifisert under tollvarenummer 04.06.9092 og er gjenstand for en tollsats på kr 27,15/kg. Karakteristisk for ostene på listen er blant annet at:

* Ostene anses i liten grad å konkurrere med norsk volum- og industriost, og
* Ostene er kjente og attraktive på det norske markedet

Dersom en skulle opprettholde disse kriteriene for en eventuell utvidelse av listen under tollvarenummer 04.06.9092, må en forvente at dette i noe mindre grad vil gi økt import, siden de ostene som er antatt å være mest etterspurt allerede er inkludert på listen. I den grad en utvidelse av listen fører til at oster som per i dag innføres gjennom de tollfrie kvotene i stedet blir importert til full toll, vil dette frigjøre plass til å importere andre oster innenfor den tollfrie importkvoten.

**Spørsmål 9. Hvilke konsekvenser vil det få for norsk landbruk og norsk næringsmiddelindustri dersom Norge i forbindelse med nye forhandlinger vedrørende EØS-avtalens art. 19 hever EUs tollfrie kvote for ost til hhv. 10 000 og 15 000 tonn?**

Norsk forbruk av ost lå i 2012 på 88 000 tonn. Forbruket har de siste årene vært jevnt økende, en utvikling som ser ut til å fortsette. Denne forbruksøkningen har delvis blitt møtt av norsk produksjon, delvis av import. En må forvente at økte importkvoter overfor EU vil bli fylt. En kvote på 15 000 tonn må på kort sikt antas å føre til større importvekst enn årlig økning i forbruket. Økte kvoter ville erfaringsmessig i mindre grad påvirke norsk prisnivå.

**Spørsmål 10. I brevet fra statsråd Helgesen viser det til at den videre prosessen vil foregå innenfor rammen av EØS-avtalens art. 19. Er det riktig forstått at det neppe blir en ny artikkel 19-avtale før tidligst i 2016 og at det således er uaktuelt for Norge å eventuelt endre dagens tollregime for ost og kjøtt før den tid (med mindre det skulle bli en ny WTO-avtale som innebærer endringer når det gjelder tollregime for landbruksvarer)?**

Norge og EU har avtalt å starte forhandlinger om en ny artikkel 19-avtale i løpet av 2014. Fremdrift og ferdigstillelse av denne avtalen vil avhenge av forhandlingenes løp og partenes ratifiseringsprosedyrer.

Markedsadgang for ost og kjøtt er erfaringsmessig en del av artikkel 19-forhandlingene. Det er imidlertid ingen sammenheng mellom det tidspunktet en kan endre tollregimet fra prosenttoll til kronetoll og det tidspunktet en ny artikkel 19-avtale kan tre i kraft.

Med hilsen

Sylvi Listhaug